Predkladacia správa

Materiál s názvom Priebežná správa o plnení Akčného plánu predchádzania všetkých formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004 – 2005 (ďalej len „Správa“) sa predkladá v nadväznosti na uznesenie vlády Slovenskej republiky (ďalej len „vláda SR“) č. 446/2004, ktorým bol dňa 13. mája 2004 schválený Akčný plán predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004 – 2005 (ďalej len „Akčný plán“).
Cieľom Správy je informovať o plnení aktivít Akčného plánu za prvý polrok jeho realizácie. Akčný plán je zameraný na zvýšenie tolerancie v spoločnosti a na predchádzanie všetkým formám diskriminácie prostredníctvom rôznych aktivít príslušných rezortov, mimovládnych organizácií a ďalších subjektov zaoberajúcich sa touto problematikou. Aktivity sú rozdelené podľa viacerých oblastí, ako je zvyšovanie vedomostnej úrovne občanov Slovenskej republiky v oblasti ľudských práv, nová téma migrácie a zintenzívnenie systematického vzdelávania a informovanosti smerom k žiadateľom o azyl a spoločenské a kultúrne aktivity venované problematike dodržiavania ľudských práv a predchádzaniu všetkým formám diskriminácie, rasizmu, xenofóbie, antisemitizmu a ostatným prejavom intolerancie. 
V rámci rozpočtovej kapitoly Úradu vlády SR boli na plnenie aktivít Akčného plánu v roku 2004 vyčlenené finančné prostriedky hlavne na realizáciu projektov v spolupráci s mimovládnymi organizáciami, z ktorých sa do konca roka vyčerpalo 2,072.604,- Sk. 
Významnými výstupmi Akčného plánu v roku 2004 sú napr.:
•	Národný plán výchovy k ľudským právam na roky 2005 – 2014 (schválený 2.operatívnou poradou ministra školstva dňa 8.2.2005). Vypracovaný Štátnym pedagogickým ústavom (ŠPÚ) a Ministerstvom školstva SR v spolupráci s ostatnými priamo riadenými organizáciami v rezorte školstva a niektorými mimovládnymi organizáciami;
•	desiatky projektov, aj v spolupráci s mimovládnymi organizáciami a Slovenským národným strediskom pre ľudské práva, ktorými boli podporené informačné, vzdelávacie, monitorovacie a poradenské aktivity zamerané na implementáciu tzv. „antidiskriminačného zákona“ v praxi, dodržiavanie sociálnych práv, práv pacientov, práv dieťaťa;
•	väčšia pozornosť aktuálnym celospoločenským témam: informačným a poradenským aktivitám v problematike migrantov a azylantov, ale aj vzdelávaniu o protikorupčných nástrojoch a správaní;
•	aktivity zamerané na ďalšie cieľové skupiny: médiá, žurnalisti, volení predstavitelia a zamestnanci miestnej územnej samosprávy.

Správa zároveň zdôvodňuje potrebu pokračovať v aktivitách Akčného plánu aj v roku 2005 i v ďalších rokoch a to ešte vo väčšej intenzite. V tejto súvislosti je potrebné zdôrazniť, že Akčný plán je jedinou aktivitou vlády SR zameranou na boj proti intolerancii a z tohto pohľadu je aj jedinou aktivitou, ktorou SR prezentuje na medzinárodnej úrovni riešenie otázok intolerancie a diskriminácie. Akčný plán reaguje na zavádzanie nových prvkov reformami systémovými riešeniami (napr. školenia zdravotníckeho personálu o informovanom súhlase v nadväznosti na reformu zdravotníctva a práva pacienta alebo vzdelávanie príslušníkov PZ v nadväznosti na cieľ podpory multikultúrneho charakteru spoločnosti obsiahnutý v programovom vyhlásení vlády SR). Akčný plán je zároveň dôležitým preventívnym nástrojom na riešenie dôležitých otázok, ako je efektívna implementácia antidiskriminačnej legislatívy, či systémové riešenie postavenia migrantov na Slovensku v súlade s požiadavkami EÚ. Taktiež v bode 15 Záverečného stanoviska Výboru na odstránenie rasovej diskriminácie k posúdeniu správy predloženej Slovenskou republikou podľa článku 9 Medzinárodného dohovoru o odstránení všetkých foriem rasovej diskriminácie, „výbor odporúča, aby SR zohľadnila relevantné časti deklarácie a akčného programu z Durbanu pri začleňovaní dohovoru do svojho vnútroštátneho právneho poriadku, najmä pokiaľ ide o články 2 až 7 dohovoru, a aby do svojej ďalšej periodickej správy zaradila informácie o ďalších akčných plánoch alebo iných opatreniach, ktoré prijala s cieľom implementovať deklaráciu a akčný program z Durbanu na národnej úrovni.“ (uznesenie vlády SR č. 87 zo dňa 2. 2. 2005 k Správe o priebehu a výsledkoch prezentácie Štvrtej a piatej periodickej správy Slovenskej republiky o implementácii Medzinárodného dohovoru o odstránení všetkých foriem rasovej diskriminácie pre Výborom OSN na odstránenie rasovej diskriminácie).

Akčný plán na obdobie rokov 2004-2005 je už tretím akčným plánom od roku 2000. Pomáha tak vytvárať v rámci jednotlivých rezortov systematickú a trvalú pozornosť problematike dodržiavania ľudských práv a predchádzania diskriminácii. Skúsenosti mimovládnych organizácií sú optimálnym zdrojom informácií, východiskom pre systematické vzdelávanie príslušníkov profesionálnych skupín, ale aj pre prijímanie lepších opatrení verejnej správy v príslušných oblastiach. Na základe dobrých skúseností chcú rezorty s mimovládnymi organizáciami i naďalej spolupracovať. Preto sa navrhuje túto systematickosť udržať, rozvíjať úspešné aktivity, prípadne s aktuálnymi témami, využívať skúsenosti a poučenie z nedostatkov a chýb, ktoré sa doposiaľ vyskytli.
Z tohto dôvodu na Správu nadväzuje ďalší materiál „Dodatok k Akčnému plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004 –2005 – aktualizácia aktivít na rok 2005“ (ďalej len „Dodatok k Akčnému plánu na rok 2005“), ktorý obsahuje aktualizáciu aktivít Akčného plánu na rok 2005

Podklady pre Správu poskytli: Ministerstvo kultúry SR, Ministerstvo obrany SR, Ministerstvo práce, sociálnych vecí a rodiny SR, Ministerstvo  spravodlivosti SR, Ministerstvo školstva SR, Ministerstvo vnútra SR, Ministerstvo zdravotníctva SR, Ministerstvo zahraničných vecí SR, Ministerstvo financií SR, Úrad splnomocnenkyne vlády SR pre rómske komunity, Generálna prokuratúra SR, Úrad hraničnej a cudzineckej polície Prezídia Policajného zboru, Migračný úrad Ministerstva vnútra SR, Justičná akadémia, Slovenská zdravotnícka univerzita, Združenie miest a obcí Slovenska, Úrad pre štátnu službu, Štátny pedagogický ústav a mimovládne organizácie, ktoré realizovali aktivity v rámci Akčného plánu. 

Predložený materiál nemá finančný, ekonomický, environmentálny vplyv, vplyv na zamestnanosť a podnikateľské prostredie.
Materiál sa na rokovanie vlády SR predkladá bez rozporov.  Bol prerokovaný a s pripomienkou schválený na zasadaní Rady hospodárskeho a sociálneho partnerstva.